Bruxelles, den 5.4.2005

KOM(2005) 126 endelig

Forslag til

RÅDETS FORORDNING

om indførelse af en endelig antidumpingtold på importen af furfuraldehyd med oprindelse i Folkerepublikken Kina efter en udløbsundersøgelse i henhold til artikel 11, stk. 2, i Rådets forordning (EF) nr. 384/96

(forelagt af Kommissionen)

BEGRUNDELSE

Den 18. december 2003 indledte Kommissionen en udløbsundersøgelse af de gældende antidumpingforanstaltninger vedrørende importen af furfuraldehyd med oprindelse i Folkerepublikken Kina efter at have modtaget en anmodning fra en EF-producent, som anførte, at foranstaltningernes udløb sandsynligvis ville medføre, at der fortsat eller igen ville finde skadelig dumping sted.

Baggrunden for vedlagte forslag til Rådets forordning er, at det blev konstateret, at der sandsynligvis igen vil forekomme skadelig dumping, hvis foranstaltningerne over for det pågældende land bortfalder, og at det ikke vil være i strid med Fællesskabets interesser, hvis antidumpingforanstaltningerne videreføres.

Det foreslås derfor, at Rådet vedtager vedlagte forslag til forordning med henblik på videreførelse af de gældende foranstaltninger.

Forslag til

RÅDETS FORORDNING

om indførelse af en endelig antidumpingtold på importen af furfuraldehyd med oprindelse i Folkerepublikken Kina efter en udløbsundersøgelse i henhold til artikel 11, stk. 2, i Rådets forordning (EF) nr. 384/96

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab[1] ("grundforordningen"), særlig artikel 11, stk. 2,

under henvisning til forslag forelagt af Kommissionen efter høring af det rådgivende udvalg, og

ud fra følgende betragtninger:

A. PROCEDURE

1. Gældende foranstaltninger

(1) I januar 1995 indførte Rådet ved forordning (EF) nr. 95/95[2] endelige antidumpingforanstaltninger i form af en specifik told på importen af furfuraldehyd med oprindelse i Folkerepublikken Kina ("Kina"). Den specifikke toldsats udgør 352 EUR pr. ton. Efter en fornyet undersøgelse, der blev indledt i maj 1997 på anmodning af en kinesisk eksportør, blev foranstaltningerne opretholdt i yderligere fire år ved Rådets forordning (EF) nr. 2722/1999[3].

2. Indledning af en udløbsundersøgelse

(2) Efter offentliggørelsen i marts 2003 af en meddelelse om det forestående udløb af gyldigheden af antidumpingforanstaltningerne vedrørende importen af furfuraldehyd med oprindelse i Kina[4] modtog Kommissionen den 19. september 2003 en anmodning om en udløbsundersøgelse i henhold til artikel 11, stk. 2, i grundforordningen.

(3) Anmodningen blev indgivet af Furfural Español SA ("ansøgeren"), der tegner sig for en betydelig del, i dette tilfælde mere end 25 %, af den samlede produktion af furfuraldehyd i Fællesskabet. Den anden producent i Fællesskabet, Lenzing AG, støttede anmodningen. De to producenter tegner sig for 100 % af produktionen af furfuraldehyd i Fællesskabet. Anmodningen var begrundet med, at foranstaltningernes bortfald sandsynligvis vil medføre, at der fortsat eller igen vil finde dumping sted med deraf følgende skade for EF-erhvervsgrenen.

(4) Efter høring af det rådgivende udvalg fastslog Kommissionen, at der var tilstrækkelige beviser til at indlede en udløbsundersøgelse i henhold til artikel 11, stk. 2, i grundforordningen, og offentliggjorde en meddelelse om indledningen af en sådan undersøgelse i Den Europæiske Unions Tidende[5].

3. Parter, der er berørt af undersøgelsen

(5) Kommissionen underrettede officielt myndighederne i Kina, de eksporterende producenter i Kina, producenterne i referencelandet Argentina samt de producenter, importører/forhandlere og industrielle brugere i Fællesskabet, som den vidste var berørt af sagen, om indledningen af udløbsundersøgelsen. Interesserede parter fik lejlighed til at tilkendegive deres synspunkter skriftligt og til at anmode om at blive hørt inden for den frist, der var angivet i indledningsmeddelelsen.

(6) Der blev udsendt spørgeskemaer til alle parter, som officielt var blevet underrettet om indledningen af undersøgelsen, og til dem, der havde anmodet om et spørgeskema inden for den frist, der var angivet i indledningsmeddelelsen.

(7) Der blev modtaget besvarelser af spørgeskemaet fra de to EF-producenter, en importør/forhandler, en industriel bruger og en producent i referencelandet Argentina.

(8) Kommissionen indhentede og efterprøvede alle oplysninger, som den anså for nødvendige med henblik på at træffe en afgørelse om sandsynligheden for fortsat eller fornyet dumping og skade samt om Fællesskabets interesser. Der blev aflagt kontrolbesøg hos følgende selskaber:

a) Producent i referencelandet

- Indunor SA, Buenos Aires, Argentina

b) EF-producent

- Furfural Espanol SA, Alcantarilla, Spanien

c) Ikke-forretningsmæssigt forbundet importør

- International Furan Chemicals B.V., Rotterdam, Nederlandene

(9) Undersøgelsen af fortsat eller fornyet dumping og skade omfattede perioden fra 1. oktober 2002 til 30. september 2003 ("undersøgelsesperioden" (UP)). Undersøgelsen af de relevante tendenser for vurderingen af sandsynligheden for fortsat eller fornyet skade omfattede perioden fra 1. januar 2000 til udløbet af undersøgelsesperioden ("den betragtede periode").

B. DEN PÅGÆLDENDE VARE OG SAMME VARE

1. Den pågældende vare

(10) Den pågældende vare er den samme som i den oprindelige undersøgelse, dvs. furfuraldehyd, der har oprindelse i Kina og henhører under KN-kode 2932 12 00. Furfuraldehyd er også kendt som 2-furaldehyd eller furfural.

(11) Furfuraldehyd er en let gul væske med en karakteristisk skarp lugt, som fremstilles ved forarbejdning af forskellige former for landbrugsaffald. Furfuraldehyd har to hovedanvendelsesformål, idet varen anvendes som et selektivt opløsningsmiddel ved olieraffinering til fremstilling af smøreolier og som råvare til forarbejdning til furfurylalkohol, der anvendes ved fremstilling af kunstharpiks til støbeforme.

2. Samme vare

(12) Som i de tidligere undersøgelser har denne undersøgelse vist, at det furfuraldehyd, der fremstilles i Kina og eksporteres til Fællesskabet, det furfuraldehyd, der fremstilles og sælges på hjemmemarkedet i referencelandet Argentina, og det furfuraldehyd, som EF-producenterne fremstiller og sælger i Fællesskabet, har de samme grundlæggende fysiske og kemiske egenskaber og de samme grundlæggende anvendelsesformål. De anses derfor for at være samme vare, jf. artikel 1, stk. 4, i grundforordningen.

C. SANDSYNLIGHEDEN FOR FORTSAT DUMPING

(13) Det blev i overensstemmelse med artikel 11, stk. 2, i grundforordningen undersøgt, om der for øjeblikket fandt dumping sted, og i bekræftende fald, om foranstaltningernes udløb eventuelt ville føre til fortsat dumping.

1. Indledende bemærkninger

(14) Ingen af de 24 kinesiske eksporterende producenter, der var nævnt i klagen, samarbejdede i forbindelse med undersøgelsen, og ingen af dem indgav nogen oplysninger. På grund af den manglende samarbejdsvilje fra de kinesiske eksporterende producenters side måtte nedenstående undersøgelsesresultater vedrørende dumping baseres på de foreliggende faktiske oplysninger, navnlig data fra Eurostat og oplysninger fra anmodningen om udløbsundersøgelsen. I den forbindelse skal det bemærkes, at Eurostats data kun viser import med henblik på aktiv forædling i undersøgelsesperioden.

2. Referenceland

(15) Da Folkerepublikken Kina er en overgangsøkonomi, måtte den normale værdi beregnes på grundlag af oplysninger indhentet i et egnet tredjeland med markedsøkonomi, jf. artikel 2, stk. 7, litra a), i grundforordningen.

(16) Som i den oprindelige undersøgelse blev Argentina foreslået som referenceland i indledningsmeddelelsen med henblik på at fastsætte den normale værdi. Der blev ikke modtaget nogen bemærkninger til det foreslåede referenceland efter offentliggørelsen af indledningsmeddelelsen.

(17) En af producenterne af furfuraldehyd i Argentina samarbejdede i forbindelse med undersøgelsen ved at besvare spørgeskemaet og acceptere, at svaret blev efterprøvet ved et kontrolbesøg på stedet. Undersøgelsen viste, at Argentina har et konkurrencepræget marked for furfuraldehyd, hvor ca. 72 % af markedet er dækket af lokal produktion og resten af import fra tredjelande. Produktionsmængden i Argentina svarer til mere end 60 % af den mængde af den pågældende vare, som Kina eksporterer til Fællesskabet med henblik på aktiv forædling. Det argentinske marked blev derfor anset for at være tilstrækkeligt repræsentativt til at fastsætte den normale værdi for Kina.

(18) Som i den oprindelige undersøgelse blev det således konkluderet, at Argentina er et egnet referenceland i overensstemmelse med artikel 2, stk. 7, litra a), i grundforordningen.

3. Normal værdi

(19) I henhold til artikel 2, stk. 7, litra a), i grundforordningen blev den normale værdi fastsat på grundlag af kontrollerede oplysninger fra den samarbejdsvillige producent i referencelandet, dvs. på grundlag af den pris, der var betalt eller skulle betales på det argentinske hjemmemarked ved salg til uafhængige kunder, da salget havde fundet sted i normal handel.

(20) Dermed blev den normale værdi fastsat som den samarbejdsvillige argentinske producents vejede gennemsnitlige salgspris på hjemmemarkedet ved salg til uafhængige kunder.

4. Eksportpris

(21) Da ingen af de kinesiske eksportører af den pågældende vare til Fællesskabet samarbejdede i forbindelse med undersøgelsen, blev eksportpriserne fastsat på grundlag af de foreliggende faktiske oplysninger. Det mest egnede grundlag var Eurostats data for importen af den pågældende vare til Fællesskabet. Selv om denne import fandt sted under proceduren for aktiv forædling (kinesisk furfuraldehyd blev videreforarbejdet til furfurylalkohol med henblik på eksport), var der ingen grund til at tro, at den ikke dannede et pålideligt grundlag for fastsættelsen af eksportprisen. Det blev desuden bekræftet ved kontrolbesøget hos den samarbejdsvillige importør, at Eurostats data svarede til de efterprøvede oplysninger. Eksportprisen blev således fastsat på grundlag af Eurostats data for de varer, der blev importeret fra Kina med henblik på aktiv forædling.

5. Sammenligning

(22) For at sikre en rimelig sammenligning mellem den normale værdi og eksportprisen blev der i overensstemmelse med artikel 2, stk. 10, i grundforordningen i form af justeringer taget behørigt hensyn til visse forskelle i transport- og forsikringsomkostninger, der påvirkede priserne og deres sammenlignelighed.

6. Dumpingmargen

(23) I overensstemmelse med artikel 2, stk. 11, i grundforordningen blev dumpingmargenen fastsat på grundlag af en sammenligning mellem et vejet gennemsnit af den normale værdi og det vejede gennemsnit af eksportpriserne i samme handelsled. Det fremgik af denne sammenligning, at der forekom betydelig dumping. Faktisk er den dumpingmargen, der blev konstateret for undersøgelsesperioden, højere end den dumpingmargen på 62,6 %, der blev fastsat i den oprindelige undersøgelse og i den tidligere fornyede undersøgelse.

7. Udviklingen i eksporten, hvis foranstaltningerne bortfalder

a) Eksport

(24) Det fremgik af undersøgelsen, at den mængde, der eksporteredes fra Kina til Fællesskabet med henblik på aktiv forædling, steg betydeligt mellem 2000 og undersøgelsesperioden (jf. betragtning (33)). Hvis foranstaltningerne bortfalder, kan eksporten fra Kina forventes at øge betydeligt, også uden for proceduren for aktiv forædling, på grund af den store prisforskel mellem den kinesiske producents og EF-producentens furfuraldehyd samt den ledige kapacitet som beskrevet i betragtning (26).

b) Ledig kapacitet i Kina

(25) Da der kun foreligger begrænsede oplysninger om furfuraldehydindustrien i Kina, er de nedenstående konklusioner hovedsagelig baseret på oplysningerne i anmodningen om udløbsundersøgelsen.

(26) Ifølge anmodningen om udløbsundersøgelsen udgør den samlede kinesiske produktion af furfuraldehyd ca. 180 000 tons om året, hvilket er mere end fire gange større end det samlede forbrug af furfuraldehyd i Fællesskabet. Den kinesiske kapacitetsudnyttelse er efter sigende ca. 70 %, hvilket betyder, at der er en ledig kapacitet på ca. 50-60 000 tons om året i Kina, dvs. mere end det samlede forbrug i Fællesskabet. Ifølge EF-producenterne forandrer den kinesiske produktion sig konstant alt efter behovet. Nogle produktionsanlæg lukkes således i perioder og genåbnes, når der er behov herfor. Der siges at være mere end 80 anlæg, der producerer furfuraldehyd i øjeblikket, hovedsagelig i den nordøstlige del af Kina.

(27) Det fremgår af den store produktionskapacitet, der er til rådighed i Kina, og de fleksible muligheder for at genåbne produktionsanlæg, at producenterne er i stand til hurtigt at øge produktionen og sende den til ethvert eksportmarked, også Fællesskabets marked, hvis foranstaltningerne bortfalder.

c) Eksport med henblik på aktiv forædling

(28) Det skal bemærkes, at hele eksporten af den pågældende vare fra Kina til Fællesskabet i undersøgelsesperioden fandt sted med henblik på aktiv forædling. Det kinesiske furfuraldehyd blev videreforarbejdet til furfurylalkohol, som derefter blev eksporteret. Det kan med rimelighed antages, at der igen vil forekomme eksport fra Kina til Fællesskabet uden for proceduren for aktiv forædling, hvis foranstaltningerne bortfalder. Denne yderligere eksport vil højst sandsynligt også ske til lave dumpingpriser. De nuværende priser på eksporten under proceduren for aktiv forædling påvirkes således ikke af antidumpingtolden, da denne eksport naturligvis ikke er pålagt nogen told. EF-producenterne konkurrerede med de kinesiske eksportører om det pågældende salg som i en situation uden told. Det kan således rimeligvis antages, at disse priser også er vejledende for det prisniveau, der fremover vil gøre sig gældende, hvis foranstaltningerne bortfalder. Det skal endvidere bemærkes, at de kinesiske priser på eksporten under proceduren for aktiv forædling underbød EF-producenternes priser med mere end 44 % i undersøgelsesperioden, og at der stadig ville være tale om dumpingpriser, selv om de ikke lå under priserne i Fællesskabet.

8. Konklusion vedrørende sandsynligheden for fortsat dumping

(29) Da Kina har en stor ledig produktionskapacitet og i øjeblikket kun eksporterer til Fællesskabet med henblik på aktiv forædling, kan det forventes, at en yderligere eksportmængde vil blive rettet mod markedet i Fællesskabet, hvis foranstaltningerne bortfalder.

(30) Det fremgik af undersøgelsen, at eksporten fra Kina stadig finder sted til dumpingpriser, og at dumpingmargenen i undersøgelsesperioden var endnu højere end den dumpingmargen, der blev konstateret i den tidligere fornyede undersøgelse. Under disse omstændigheder kan det forventes, at der sandsynligvis også vil forekomme dumping fremover.

D. DEFINITION AF EF-ERHVERVSGRENEN

(31) Der er to EF-producenter af den pågældende vare. Ud over ansøgeren støttede den anden EF-producent, Lenzing AG (”den anden EF-producent”), anmodningen om en udløbsundersøgelse. De to producenter tegnede sig i undersøgelsesperioden for 100 % af produktionen af furfuraldehyd i Fællesskabet. Begge selskaber besvarede Kommissionens spørgeskema og samarbejdede fuldt ud i forbindelse med undersøgelsen. På dette grundlag udgør de to EF-producenter EF-erhvervsgrenen, jf. artikel 4, stk. 1, og artikel 5, stk. 4, i grundforordningen. Af fortrolighedshensyn er oplysningerne om EF-erhvervsgrenens resultater angivet som indekstal.

E. SITUATIONEN PÅ MARKEDET I FÆLLESSKABET

1.orbruget i Fællesskabet

Tabel 1 Forbruget i Fællesskabet

2000 | 2001 | 2002 | UP |

Tons | 38 699 | 45 005 | 38 007 | 41 513 |

Indeks | 100 | 116 | 98 | 107 |

År/år-udvikling | 16 | -16 | 9 |

(32) Forbruget i Fællesskabet blev baseret på den samlede mængde af EF-erhvervsgrenens salg i Fællesskabet og importen fra Kina under proceduren for aktiv forædling samt importen fra andre tredjelande. Forbruget af furfuraldehyd i Fællesskabet steg betydeligt mellem 2000 og 2001. I 2002 faldt forbruget af furfuraldehyd i Fællesskabet igen til ca. det samme niveau som i 2000. Mellem 2000 og undersøgelsesperioden steg forbruget af furfuraldehyd i Fællesskabet med 9 %. Udviklingen i forbruget hænger sammen med, at furfuraldehyd også anvendes til at fremstille furfurylalkohol. Produktionen og salget af furfurylalkohol steg i 2001, men faldt betydeligt i 2002, hvorved forbruget af furfuraldehyd faldt tilsvarende. I undersøgelsesperioden steg ikke alene salget og produktionen af furfurylalkohol, men også forbruget af furfuraldehyd.

2. Importen fra Kina

a) Mængde, markedsandel og priser

(33) Ifølge oplysninger fra Eurostat er den pågældende vare siden 2001 udelukkende blevet importeret fra Kina under proceduren for aktiv forædling. Denne praksis blev allerede påbegyndt i 2000, hvor ca. 75 % af importen fra Kina fandt sted under proceduren for aktiv forædling. Importmængden fra Kina steg fra 3 198 tons til 5 167 tons i den betragtede periode, hvilket svarer til en stigning på 61,6 % mellem 2000 og undersøgelsesperioden. Det skal bemærkes, at salget af furfurylalkohol faldt drastisk i 2002. Dette blev imidlertid efterfulgt af en stigning i undersøgelsesperioden. Markedsandelen for importen fra Kina steg i den betragtede periode fra 8,2 % til 12,4 %. Selv om udsvingene i importen af furfuraldehyd fra Kina til en vis grad kan skyldes den svingende produktion af furfurylalkohol, kan dette imidlertid ikke være forklaringen på den enorme stigning i importmængden, navnlig i undersøgelsesperioden, og i markedsandelen. Gennemsnitsprisen på importen fra Kina faldt fra 648,68 EUR pr. ton i 2000 til 508,65 EUR pr. ton i undersøgelsesperioden, hvilket svarer til en nedgang på 21,6 % i den betragtede periode. Det fremgår endvidere tydeligt af en sammenligning af de kinesiske producenters og EF-producenternes enhedspriser på furfuraldehyd, at underbuddet blev stadig mere udtalt. I begyndelsen af den betragtede periode, dvs. i 2000, lå de kinesiske priser 4,4 % under EF-producenternes priser. I undersøgelsesperioden lå de 44,1 % under disse priser.

Tabel 2 Importen fra Kina under proceduren for aktiv forædling

2000 | 2001 | 2002 | UP |

Mængde, tons | 3 198 | 4 143 | 2 450 | 5 167 |

Indeks | 100 | 130 | 77 | 162 |

Markedsandel | 8,3 % | 9,2 % | 6,4 % | 12,4 % |

Pris, EUR/ton | 648,68 | 678,48 | 540,06 | 508,65 |

Indeks | 100 | 104,6 | 83,3 | 78,4 |

3. EF-erhvervsgrenens økonomiske situation

a) Produktion

Tabel 3 Produktionen i Fællesskabet

2000 | 2001 | 2002 | UP |

Indeks | 100 | 94 | 87 | 85 |

År/år-udvikling | -5,8 | -7,3 | -2,2 |

(34) EF-erhvervsgrenens produktion faldt hvert år i den betragtede periode og lå 15 % lavere i undersøgelsesperioden end i 2000. Den ene af EF-producenterne indstillede produktionen af furfuraldehyd i et af sine produktionsanlæg i 2000.

b) Produktionskapacitet og kapacitetsudnyttelse

Tabel 4 Kapacitet i Fællesskabet

2000 | 2001 | 2002 | UP |

Indeks | 100 | 104 | 100 | 99 |

År/år-udvikling | 3,9 | -3,4 | -1,2 |

(35) Produktionskapaciteten faldt lidt i den betragtede periode efter at være steget med 3,9 % i 2001 i forhold til 2000. I ovenstående kapacitetstal er der ikke taget højde for indstillingen af furfuraldehydproduktionen i et af produktionsanlæggene i 2000, fordi selskabet stadig anser dette anlæg for en del af deres produktionskapacitet, da produktionen kan genoptages med kort varsel, hvis det bliver nødvendigt.

Tabel 5 Kapacitetsudnyttelse

2000 | 2001 | 2002 | UP |

Indeks | 100 | 91 | 87 | 86 |

(36) Det fremgår af ovenstående tabel, at EF-erhvervsgrenens kapacitetsudnyttelse faldt hvert år i den betragtede periode og lå 14 % lavere i undersøgelsesperioden end i 2000.

c) Salget i Fællesskabet

Tabel 6 Salgsmængde

2000 | 2001 | 2002 | UP |

Indeks | 100 | 96 | 87 | 87 |

År/år-udvikling | -4,4 | -9,4 | 0,3 |

(37) EF-erhvervsgrenens salg til uafhængige kunder i Fællesskabet faldt med 13 % mellem 2000 og undersøgelsesperioden. Dette fald var særlig udtalt mellem 2000 og 2002, hvor erhvervsgrenen forhøjede priserne for at kompensere for kraftigt stigende råvareomkostninger. I undersøgelsesperioden kunne denne udvikling standses, og EF-erhvervsgrenen satte sine priser ned for at undgå at miste yderligere salgsmængder.

d) Priser

Tabel 7 EF-erhvervsgrenens salgspriser

2000 | 2001 | 2002 | UP |

Indeks | 100 | 127 | 135 | 134 |

År/år-udvikling | 27,2 | 6,0 | -0,6 |

(38) De gennemsnitlige salgspriser på furfuraldehyd steg med 35 % fra 2000 til 2002, hvor EF-erhvervsgrenen forsøgte at kompensere for kraftigt stigende råvareomkostninger ved at øge sine salgspriser.

e) Markedsandel

Tabel 8 EF-erhvervsgrenens markedsandel

2000 | 2001 | 2002 | UP |

Indeks | 100 | 82 | 88 | 81 |

(39) EF-erhvervsgrenens markedsandel faldt med 19 % mellem 2000 og undersøgelsesperioden. Det største fald i EF-producentens markedsandel indtraf mellem 2000 og 2001. Forbruget af furfuraldehyd i Fællesskabet faldt betydeligt i 2002, hovedsagelig på grund af en faldende produktion af furfurylalkohol. EF-erhvervsgrenens salg af furfuraldehyd faldt også i 2002. Nedgangen i EF-erhvervsgrenens salg var imidlertid forholdsvis mindre end faldet i forbruget af furfuraldehyd i 2002. Derfor steg EF-erhvervsgrenens markedsandel i 2002. I undersøgelsesperioden steg såvel forbruget af furfuraldehyd som den kinesiske import igen, mens EF-erhvervsgrenens salg stort set forblev på samme niveau som året før. Dermed faldt EF-erhvervsgrenens markedsandel.

f) Lagerbeholdninger

Tabel 9 Lagerbeholdninger

2000 | 2001 | 2002 | UP |

Indeks | 100 | 103 | 128 | 122 |

År/år-udvikling | 3,5 | 23,3 | -4,1 |

(40) Ovenstående tabel viser, at EF-erhvervsgrenens lagerbeholdninger steg med 22 % i den betragtede periode. Stigningen i lagerbeholdningerne var særlig udtalt mellem 2001 og 2002, hvor de voksede med 24 %. Lagerbeholdningerne svarede til 9,4 % af EF-erhvervsgrenens salgsmængde i EU i 2000, men steg til 13,3 % af EU-salget i undersøgelsesperioden.

g) Rentabilitet

Tabel 10 Rentabilitet

2000 | 2001 | 2002 | UP |

Indeks | 100 | 235 | 133 | 146 |

År/år-udvikling | 135,1 | -43,5 | 9,3 |

(41) EF-erhvervsgrenens samlede rentabilitet lå på et forholdsvis godt niveau i den betragtede periode. Dette skyldes imidlertid først og fremmest, at den anden EF-producent, der støttede klagen, havde en usædvanlig høj rentabilitet i alle årene i den betragtede periode, hvorimod ansøgerens rentabilitet faldt drastisk (med 8,2 procentpoint) i den samme periode. Den anden EF-producent producerer furfuraldehyd som et biprodukt fra fremstilling af viskosemasse, mens ansøgeren benytter mandelskaller som den vigtigste råvare i produktionen af furfuraldehyd. Priserne på mandelskaller steg drastisk mellem 2000 og 2002 (med 51 %), hvorved ansøgerens fortjenstmargen blev markant forværret, mens der kun var en beskeden stigning i den anden EF-producents råvareomkostninger. Stigningen i ansøgerens salgs- og administrationsomkostninger og andre generalomkostninger var beskeden i absolutte tal, nemlig 5,5 % mellem 2000 og undersøgelsesperioden. Den faldende rentabilitet var således navnlig forårsaget af de øgede råvareomkostninger. Forsøget på at kompensere for de højere råvareomkostninger ved at øge salgspriserne på furfuraldehyd førte til et faldende salg.

h) Likviditet

Tabel 11 Likviditet

2000 | 2001 | 2002 | UP |

Indeks | 100 | 141 | 104 | 107 |

År/år-udvikling | 41,1 | -26,0 | 2,5 |

(42) Likviditeten fulgte den samme udvikling som rentabiliteten, idet den voksede betydeligt mellem 2000 og 2001 og derefter blev forværret i de følgende år. Som det var tilfældet med rentabiliteten, havde den anden EF-producent, der støttede klagen, en usædvanlig god likviditet i den betragtede periode, mens der var en tydelig nedgang i ansøgerens likviditet (-42,7 %) i den samme periode.

i) Investeringer, investeringsafkast og evne til at rejse kapital

Tabel 12 Investeringer

2000 | 2001 | 2002 | UP |

Indeks | 100 | 93 | 63 | 98 |

År/år-udvikling | -6,8 | -32,8 | 55,9 |

(43) Investeringerne faldt betydeligt mellem 2000 og 2002, men steg igen i undersøgelsesperioden, hvor den anden EF-producent foretog store investeringer i produktionslinjen for viskosemasse (furfuraldehyd er et biprodukt fra fremstillingen af viskosemasse). Ansøgerens investeringer faldt med 80 % i den betragtede periode. Det fremgik af undersøgelsen, at investeringsafkastet faldt i den betragtede periode i takt med udviklingen i rentabiliteten.

Tabel 13 Investeringsafkast og evne til at rejse kapital

2000 | 2001 | 2002 | UP |

Indeks | 100 | 207 | 38 | 34 |

År/år-udvikling | 107,4 | -81,7 | -11,0 |

(44) Tallene for investeringsafkastet i ovenstående tabel viser kun udviklingen for ansøgerens vedkommende. Det fremgår af denne tabel, at ansøgerens investeringsafkast blev betydeligt forværret i den betragtede periode. Den anden EF-producent, der støttede klagen, tilhører en selskabskoncern, der fokuserer på andre varer end furfuraldehyd. Furfuraldehyd er rent faktisk et mindre biprodukt fra et af selskabets vigtigste produktionsprocesser. Derfor kan selskabet ikke beregne noget meningsfuldt investeringsafkast for furfuraldehyd. Som følge af den forværrede rentabilitet og likviditet er ansøgerens evne til at rejse kapital blevet væsentligt forringet i den betragtede periode. Dette fremgår også tydeligt af ansøgerens investeringer, der faldt med 80 % i den betragtede periode.

j) Beskæftigelse, produktivitet og lønninger

Tabel 14 Beskæftigelse

2000 | 2001 | 2002 | UP |

Indeks | 100 | 75 | 84 | 82 |

År/år-udvikling | -25,0 | 12,1 | -2,7 |

(45) Tabellen ovenfor viser, at beskæftigelsen faldt med 18 % i den betragtede periode. Årsagen til denne nedgang i beskæftigelsen i 2000/2001 var, at produktionen af furfuraldehyd blev indstillet i et af produktionsanlæggene.

(46) Produktiviteten steg med 4 % i den betragtede periode, som det fremgår af tabellen nedenfor:

Tabel 15 Produktivitet

2000 | 2001 | 2002 | UP |

Indeks | 100 | 126 | 104 | 104 |

År/år-udvikling | 25,6 | -17,4 | 0,5 |

(47) I den betragtede periode steg gennemsnitslønningerne for de ansatte i EF-erhvervsgrenen med 6 %, dvs. med mindre end den gennemsnitlige inflationstakt i Fællesskabet.

Tabel 16 Lønninger

2000 | 2001 | 2002 | UP |

Indeks | 100 | 99 | 97 | 106 |

År/år-udvikling | -0,8 | -1,9 | 8,7 |

k) Dumpingmargenens størrelse og virkningerne af tidligere dumping eller subsidiering

(48) Da dumpingen fortsatte på det samme, om end ikke højere, niveau som i de tidligere undersøgelser (jf. betragtning (1)), kunne størrelsen af den aktuelle dumpingmargen ikke anses for at være anderledes end den, der blev konstateret i disse undersøgelser.

l) Vækst

(49) Selv om forbruget i Fællesskabet steg med 7 % i den betragtede periode, faldt EF-erhvervsgrenens produktion, salgsmængde og markedsandel i den samme periode. Samtidig voksede importmængden fra Kina og dens markedsandel betydeligt. Dette betød, at EF-erhvervsgrenen ikke kunne drage fuld fordel af væksten på markedet i den betragtede periode.

4. Virkninger af andre faktorer

a) Råvarepriser

(50) Den store stigning i priserne på ansøgerens råvarer i 2001 og 2002 havde naturligvis en negativ indvirkning på selskabets rentabilitet i disse år. Denne situation ændrede sig imidlertid i undersøgelsesperioden, hvor råvarepriserne faldt. Selv om de svingende råvarepriser kan have bidraget til EF-erhvervsgrenens vanskelige situation i den betragtede periode, var de således ikke så betydelige, at de kan have forårsaget skade i undersøgelsesperioden.

b) EF-erhvervsgrenens eksportaktivitet

(51) Ifølge oplysningerne fra Eurostat var den samlede eksport fra Fællesskabet i den betragtede periode ubetydelig, nemlig på et til to tons om året. Derfor kan EF-erhvervsgrenens eksportaktivitet ikke have bidraget til den skade, der blev påført i den betragtede periode.

c) Importen fra andre tredjelande og dens priser

(52) Ifølge Eurostat udviklede importen af furfuraldehyd til Fællesskabet fra andre lande end Kina og dens gennemsnitspriser sig således:

Tabel 17 Import til Fællesskabet fra andre tredjelande (mængde)

Tons | 2000 | 2001 | 2002 | UP |

Thailand | 167 | 551 | 1 481 | 888 |

Slovenien | 1 227 | 1 290 | 1 204 | 1 410 |

Sydafrika | 4 183 | 7 852 | 2 601 | 3 706 |

Den Dominikanske Republik | 24 017 | 25 509 | 25 157 | 25 213 |

I alt | 29 594 | 35 202 | 30 443 | 31 217 |

Tabel 18 Import til Fællesskabet fra andre tredjelande (gennemsnitspris)

EUR/tons | 2000 | 2001 | 2002 | UP |

Thailand | 2 150 | 1 849 | 5 271 | 635 |

Slovenien | 694 | 618 | 647 | 635 |

Sydafrika | 1 158 | 1 558 | 543 | 832 |

Den Dominikanske Republik | 543 | 1 235 | 541 | 452 |

I gennemsnit | 645 | 1 294 | 775 | 510 |

(53) Importen af furfuraldehyd fra alle andre tredjelande end Kina lå på en forholdsvis stabil mængde i den betragtede periode, undtagen i 2001, hvor importen fra Sydafrika og navnlig fra Den Dominikanske Republik steg på grund af det øgede forbrug af furfuraldehyd i produktionen af furfurylalkohol. Som det var tilfældet i den oprindelige undersøgelse, skal det bemærkes, at importen fra Den Dominikanske Republik udelukkende finder sted fra et moderselskab til dets europæiske datterselskab med det formål at fremstille furfurylalkohol. Priserne for disse transaktioner er derfor overførselspriser mellem forretningsmæssigt forbundne selskaber, der måske ikke afspejler de reelle markedspriser. Det skal bemærkes, at der ikke kan købes furfuraldehyd fra Den Dominikanske Republik på det frie marked i Fællesskabet. Der er derfor ikke noget, der tyder på, at denne import kan have bidraget til EF-erhvervsgrenens vanskelige situation. Importen fra Sydafrika, der er det næststørste eksportland, faldt med 11 % i den betragtede periode. I undersøgelsesperioden lå gennemsnitspriserne på importen fra alle tredjelande, med undtagelse af Den Dominikanske Republik, betydeligt højere end priserne på importen fra Kina under proceduren for aktiv forædling. Det konkluderes derfor, at selv om importen fra andre tredjelande kan have bidraget til EF-erhvervsgrenens vanskelige situation, kan dens virkninger ikke anses for betydelige set i betragtning af dens mængde og priser.

5. Konklusion om EF-erhvervsgrenens situation

(54) Efter antidumpingforanstaltningernes indførelse er EF-erhvervsgrenens situation blevet stabiliseret, om end den stadig er skrøbelig. Såvel EF-erhvervsgrenens produktion, produktionskapacitet og salg som dens salgspriser og markedsandel er faldet. Investeringer, investeringsafkast og beskæftigelse er også faldet, hvorimod lagerbeholdningerne er vokset, især mellem 2001 og 2002, i takt med nedgangen i salget og markedsandelene. Rentabiliteten og likviditeten er i gennemsnit blevet bedre i den betragtede periode, men har været faldende siden 2001. Det kan derfor ikke konkluderes på grundlag af skadesindikatorerne, at der er tale om et tydeligt skadesbillede. Det skal desuden understreges, at de to EF-producenter er i en meget forskellig situation, idet situationen er meget mere vanskelig for ansøgeren end for den anden EF-producent, der støttede klagen. For den førstnævnte producents vedkommende kan noget af skaden til dels tilskrives råvarepriserne. Under disse omstændigheder, og navnlig da importen fra Kina kun fandt sted med henblik på aktiv forædling, kunne det ikke fastslås, at der var tale om fortsat skade. Det blev derfor undersøgt, om der ville være sandsynlighed for fornyet skade, hvis foranstaltningerne udløb.

F. SANDSYNLIGHEDEN FOR FORNYET SKADE

(55) Det skal erindres, at det i betragtning (29) og (30) blev konkluderet, at der sandsynligvis ville forekomme en betydelig stigning i dumpingeksporten fra Kina til Fællesskabet, hvis foranstaltningerne udløber.

(56) Mængden af den dumpingimport, der blev indført med henblik på aktiv forædling, steg nemlig betydeligt i den betragtede periode. Som påpeget ovenfor er det sandsynligt, at der uden de eksisterende antidumpingforanstaltninger vil blive afsendt endnu større mængder til markedet i Fællesskabet til meget lave priser, som vil ligge langt under EF-erhvervsgrenens priser. Prisforskellen mellem den indførte kinesiske vare og den vare, der fremstilles af EF-erhvervsgrenen, er i øjeblikket mere end 40 %.

(57) Som nævnt i betragtning (26) anslås det, at den ledige kapacitet i Kina er tilstrækkelig til at dække hele efterspørgslen på furfuraldehyd i Fællesskabet. Skulle de aktuelle foranstaltninger udløbe, er der en reel fare for, at en betydelig del af den uudnyttede produktionskapacitet i Kina vil blive brugt til at oversvømme markedet i Fællesskabet med furfuraldehyd. Det ser ikke ud til, at der er nogen andre markeder, der vil kunne absorbere den kinesiske kapacitet.

(58) Hvis man ser på, hvilke virkninger denne yderligere billige import vil få for EF-erhvervsgrenens situation, kan det konstateres, at hvis der pludseligt forekom dumpingimport i et stort omfang, ville det omgående forårsage et alvorligt pristryk på Fællesskabets marked, da EF-erhvervsgrenen sikkert i første række ville forsøge at opretholde sin markedsandel og produktion. Dette ville på sin side udhule EF-erhvervsgrenens rentabilitet med deraf følgende risiko for tab. Det er klart, at EF-erhvervsgrenen i så fald ville blive påført væsentlig skade af dumpingimporten og endda risikere ikke at overleve denne situation.

(59) På dette grundlag konkluderes det, at dumpingimporten fra Kina højst sandsynligt vil føre til fornyet skade, hvis foranstaltningerne bortfalder.

G. FÆLLESSKABETS INTERESSER

1. Indledende bemærkninger

(60) Det blev i henhold til artikel 21 i grundforordningen undersøgt, om en videreførelse af de bestående antidumpingforanstaltninger ville stride mod Fællesskabets interesser. Fastlæggelsen af Fællesskabets interesser blev baseret på en vurdering af alle de forskellige involverede interesser, dvs. EF-erhvervsgrenens, importørernes, forhandlernes, brugernes og leverandørernes interesser.

(61) Det bør erindres, at det i de tidligere undersøgelser blev fastslået, at det ikke var i strid med Fællesskabets interesser at indføre foranstaltninger. Det skal desuden bemærkes, at den foreliggende undersøgelse er en udløbsundersøgelse og således analyserer en situation, hvor der allerede er indført antidumpingforanstaltninger.

(62) På dette grundlag blev det undersøgt, om der til trods for konklusionen om sandsynligheden af, at der fortsat eller igen vil finde skadevoldende dumping sted, var tvingende grunde til at konkludere, at det ikke er i Fællesskabets interesse at opretholde foranstaltningerne i dette bestemte tilfælde.

2. EF-erhvervsgrenens interesser

(63) EF-erhvervsgrenen har vist sig at være en levedygtig erhvervsgren, som er i stand til at tilpasse sig de skiftende vilkår på markedet. Dette bekræftes især af dens positive udvikling og stabilisering, efter at den effektive konkurrence var blevet genetableret som følge af indførelsen af antidumpingforanstaltninger over for importen med oprindelse i Kina. EF-erhvervsgrenen bør fortsat kunne finde dækning for enhver stigning i råvarepriserne gennem sine salgspriser. Det kan imidlertid konkluderes, at dens situation højst sandsynligt vil blive stærkt forværret, med klar risiko for yderligere lukninger af produktionsanlæg, hvis antidumpingforanstaltningerne ikke videreføres.

3. Ikke-forretningsmæssigt forbundne importørers og forhandleres interesser

(64) Kommissionen sendte spørgeskemaer til syv ikke-forretningsmæssigt forbundne importører og forhandlere. Kun en enkelt importør/forhandler samarbejdede i forbindelse med undersøgelsen. I sin besvarelse af spørgeskemaet forklarede importøren/forhandleren, at det ville give selskabet flere leverandører at vælge mellem, hvis foranstaltningerne bortfalder, fordi det dermed også ville kunne sælge kinesisk furfuraldehyd på markedet i Fællesskabet. Formålet med antidumpingforanstaltningerne er ikke at forhindre importen fra Kina, men at sikre, at denne import ikke finder sted til skadelige dumpingpriser. Desuden findes der mange andre forsyningskilder på markedet. Det skal endvidere bemærkes, at en videreførelse af foranstaltningerne ikke vil få alvorlige virkninger for den pågældende importør/forhandlers virksomhed, og at denne har været rentabel i hvert år af den betragtede periode.

(65) I betragtning af den ringe samarbejdsvilje fra EF-importørernes og –forhandlernes side og de bemærkninger, der blev modtaget fra den samarbejdsvillige importør/forhandler, konkluderes det, at de gældende foranstaltninger ikke i urimelig grad påvirker importørerne og/eller forhandlerne, hvilket heller ikke vil være tilfældet, hvis de videreføres.

4. Brugernes interesser

(66) Kommissionen sendte spørgeskemaer til 16 industrielle brugere af furfuraldehyd. Kun en enkelt bruger samarbejdede i forbindelse med undersøgelsen. I sin besvarelse af spørgeskemaet forklarede selskabet, at det modtager størstedelen af det furfuraldehyd, der benyttes som råvare i produktionen af furfurylalkohol, fra sit moderselskab i Den Dominikanske Republik. Selskabet vil kun være nødt til at finde andre leverandører, hvis denne levering bliver utilstrækkelig. Ifølge selskabet ville det i første omgang dække en eventuel forsyningsmangel hos de eksisterende EF-producenter.

(67) På baggrund af den lave svarprocent i forbindelse med de udsendte spørgeskemaer og de bemærkninger, der blev modtaget fra den eneste samarbejdsvillige bruger, konkluderes det, at det ikke vil få betydelige virkninger for brugerne, hvis foranstaltningerne videreføres.

5. Konkurrenceaspekter

(68) Det skal bemærkes, at de to EF-producenter konkurrerer med importen fra Thailand, Slovenien (som på daværende tidspunkt ikke var medlem af EU), Sydafrika og Den Dominikanske Republik på markedet i Fællesskabet. Det ville højst sandsynligt ikke forbedre konkurrencesituationen på markedet i Fællesskabet, hvis de nuværende foranstaltninger bortfalder. Det vil tværtimod risikere i det mindste delvis at udelukke EF-producenterne fra markedet, fordi de vil få store problemer med at drive virksomhed på det prisniveau, som kinesisk furfuraldehyd i øjeblikket sælges til. Andre leverandører vil sandsynligvis finde det lige så svært at konkurrere med den kinesiske vare. Der er derfor ikke noget, der tyder på, at en videreførelse af foranstaltningerne vil få negative følgevirkninger for konkurrencesituationen på markedet i Fællesskabet.

6. Konklusion om Fællesskabets interesser

(69) I betragtning af ovenstående konkluderes det, at der ikke af hensyn til Fællesskabets interesser er tvingende årsager til ikke at videreføre antidumpingforanstaltningerne.

H. ENDELIG BESTEMMELSE

(70) Alle berørte parter blev underrettet om de væsentligste kendsgerninger og betragtninger, på grundlag af hvilke det påtænktes at anbefale, at den gældende antidumpingtold på importen af furfuraldehyd med oprindelse i Kina opretholdes. Der blev ikke modtaget nogen bemærkninger inden for den fastsatte frist, der kunne ændre denne konklusion.

(71) Det følger af ovenstående, at de nuværende antidumpingforanstaltninger vedrørende importen af furfuraldehyd med oprindelse i Kina, dvs. en specifik told på 352 EUR pr. ton, bør opretholdes -

UDSTEDT FØLGENDE FORORDNING:

Artikel 1

1. Der indføres en endelig antidumpingtold på importen af 2-furaldehyd (også kaldet furfuraldehyd eller furfural), henhørende under KN-kode 2932 12 00 og med oprindelse i Folkerepublikken Kina.

2. Tolden udgør 352 EUR pr. ton.

3. I tilfælde, hvor varer er blevet beskadiget før overgangen til fri omsætning, og hvor den pris, der faktisk er betalt eller skal betales, derfor fordeles med henblik på fastsættelse af toldværdien i henhold til artikel 145 i Kommissionens forordning (EØF) nr. 2454/93, reduceres det toldbeløb, der er beregnet på grundlag af bestemmelserne i stk. 2, med en procentsats svarende til fordelingen af den pris, der faktisk er betalt eller skal betales.

4. Gældende bestemmelser vedrørende told finder anvendelse, medmindre andet er angivet.

Artikel 2

Denne forordning træder i kraft dagen efter offentliggørelsen i Den Europæiske Unions Tidende .

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

[1] EFT L 56 af 6.3.1996, s. 1. Forordningen er senest ændret ved forordning (EF) nr. 461/2004 (EUT L 77 af 13.3.2004, s. 12).

[2] EFT L 15 af 21.1.1995, s. 11.

[3] EFT L 328 af 22.12.1999, s. 1.

[4] EUT C 72 af 26.3.2003, s. 2.

[5] EUT C 308 af 18.12.2003, s. 2.